Biðlistar í fangelsi jafngilda þyngingu refsingar Fangelsismál á Íslandi þarfnast skoðunar . Í samtali við Margréti Frímannsdóttur , forstöðumann fangelsisins á Litla-Hrauni , í Sjónvarpi mbl.is á föstudag kveðst hún vona að hafist verði handa við nýbyggingar við fangelsið á næsta ári . Fangelsismál á Íslandi þarfnast skoðunar . Í samtali við Margréti Frímannsdóttur , forstöðumann fangelsisins á Litla-Hrauni , í Sjónvarpi mbl.is á föstudag kveðst hún vona að hafist verði handa við nýbyggingar við fangelsið á næsta ári . Hún segir að knýjandi þörf sé á úrbótum í fangelsismálum . Á annað hundrað manns , sem hlotið hafa refsidóma hér á landi , bíða eftir að hefja afplánun í fangelsum og segir Margrét að engum sé greiði gerður með því að þurfa að bíða afplánunar í langan tíma eftir að dómur er fallinn . Í frétt sem birtist um málið í Morgunblaðinu í gær kemur fram að fyrir mánuði hafi 170 brotamenn beðið fangavistar vegna plássleysis , en nú séu þeir 142 . Páll E. Winkel , forstjóri Fangelsismálastofnunar , segir að leitað sé leiða til að fækka enn frekar á listanum . Hann svarar því ekki hversu lengi menn séu á biðlista áður en afplánun hefjist , en lögð sé áhersla á að þeir einstaklingar , sem taldir séu hættulegir umhverfi sínu , séu boðaðir strax til afplánunar . Jafnframt kemur fram hjá honum að hugsanlega geti helmingur þeirra , sem nú bíður afplánunar í fangelsi , sinnt samfélagsþjónustu í stað þess að sitja dóminn af sér í fangelsi . Í fyrra hafi 73 brotamenn hafið samfélagsþjónustu í stað óskilorðsbundinnar fangelsisrefsingar . Það er vitaskuld gott að reynt sé að tryggja það að einstaklingar , sem taldir eru hættulegir samfélaginu , skuli ekki ganga lausir , en það má ekki gleyma því að menn glata ekki tilkalli sínu til mannréttinda þótt þeir hafi verið dæmdir í fangelsi . Það er önnur hlið á biðlistum í fangelsum . Einstaklingar , sem ekki geta hafið afplánun dóms vegna þess að þeir eru á biðlista , þurfa í raun og veru að búa við það að refsing þeirra hafi verið lengd án dóms og laga . Líf einstaklings , sem er dæmdur í fangelsi , er í raun sett í bið þangað til refsingin hefur verið afplánuð . Ef bið verður á því að refsingin hefjist líður lengri tími en ella þar til viðkomandi einstaklingur getur farið út í þjóðfélagið aftur og hafist handa við það að byggja upp líf sitt að nýju . Þetta veldur aukinni óvissu í lífi þessa fólks og fjölskyldna þeirra . Biðlistar í fangelsi jafngilda í raun þyngingu refsingar og slíkt er ekki hægt að sætta sig við í réttarsamfélagi . Í máli Páls Winkels kemur fram að nú sé leitað leiða til að fækka á biðlistanum og skoða önnur afplánunarúrræði . Þetta mál þolir ekki bið . Margrét Frímannsdóttir lýsir í viðtalinu einnig yfir áhyggjum af því að geðsjúkir , sakhæfir afbrotamenn séu vistaðir í fangelsum . Þar eigi þeir að mati hennar , fangavarða og heilbrigðisstarfsmanna á Litla-Hrauni alls ekki heima . Hér er komið annað vandamál , sem taka verður á . Markmiðið er að afbrotamenn , sem dæmdir eru til refsingar , verði betri menn og fái aðstoð til að fóta sig í samfélaginu þegar afplánun er lokið . Einstaklingur , sem settur er í umhverfi þar sem hann á ekki heima og er honum jafnvel skaðlegt , mun ekki ná neinum framförum . Margrét Frímannsdóttir hefur kynnt sér fangelsismál á Íslandi rækilega og talar af mikilli þekkingu um þennan málaflokk . Hennar orð verður að taka alvarlega . Nú stendur yfir uppbygging í fangelsum landsins og þar er verið að skoða ýmsa kosti . Í þessari uppbyggingu verður að tryggja að fangar verði vistaðir með þeim hætti , sem hæfir , og sérstaklega er mikilvægt að hagsmunir veikra einstaklinga verði hafðir í huga . Sömuleiðis verður kerfið að vera með þeim hætti að það geti tekið við þeim , sem dæmdir eru í fangelsi án skilorðs . Biðlistar í fangelsi eru í raun ekkert annað réttarfarsbrot .